אלמנטרי (סדרת טלוויזיה)

אלמנטרי (באנגלית: Elementary) היא סדרת דרמה אמריקנית, של רשת הטלוויזיה CBS, שהיא גרסה מודרנית לעלילות שרלוק הולמס, הבלש הידוע מספריו של סר ארתור קונן דויל. ג'וני לי מילר מגלם את שרלוק, יועץ לשעבר בסקוטלנד יארד. שרלוק שב לניו יורק כדי לשהות במרכז גמילה מסמים ולאחר מכן נשאר בברוקלין, כשלצידו ד"ר ג'ואן ווטסון, אותה מגלמת לוסי לו, "מלוות הפיכחות" שלו. דמויות נוספות מעלילות שרלוק הולמס המקוריות ששולבו בסדרה הן מוריארטי, איירין אדלר וסבסטיאן מורן. ב-23 באוקטובר 2012 הזמינה CBS עונה שלמה של הסדרה וב-15 בנובמבר 2012 - שני פרקים נוספים לאותה עונה, כך שלבסוף הסתכמה העונה ב-24 פרקים. ב-27 במרץ 2013 הוזמנה עונה שנייה וב-26 בספטמבר 2013 החל שידורה. העונה השלישית התחילה ב-30 באוקטובר 2014. ב-5 בנובמבר החל שידורה של העונה הרביעית. ב-2 באוקטובר 2016 עלתה העונה החמישית. בתחילת מאי 2018 עלתה לשידור העונה השישית. בישראל הסדרה משודרת בערוץ yes Action וכן עונות 4–6 נגישות לצפייה ב־hot vod. ג'וני לי מילר בתפקיד שרלוק הולמס: יועץ לשעבר בסקוטלנד יארד, המתגורר כיום בניו יורק, לאחר שעבר גמילה מסמים, אליהם התדרדר בעקבות מותה של אהובתו. להולמס יכולות דדוקציה יוצאות דופן, מגוון של תחומי עניין וסקרנות עמוקה, המסייעים לו בפתרון התעלומות. עם יציאתו ממכון הגמילה הוא חש כי בניו יורק ייתקל בתעלומות מעניינות יותר, לכן הוא מחליט שלא לשוב ללונדון. הוא חובר לקפטן משטרת ניו יורק, תומאס גרגסון, המאפשר לו להצטרף לצוות החקירה שלו כבלש-יועץ. עקב התעקשותו של אביו, הוא נאלץ לחיות עם ד"ר ג'ואן ווטסון, "מלוות הפיכחות" שלו, שתפקידה לוודא שיישאר פיכח. דמותו של מילר כשרלוק מציגה מספר תכונות קנוניות של הדמות המקורית של קונן דויל, בייחוד הטינה המופגנת שלו לאביו. העלילה מרמזת על כך שהישארותו של הולמס בארצות הברית אינה נובעת אך ורק מתוך עניין בפשעים, אלא גם בעקבות יחסיו עם אישה בשם איירין אדלר. לוסי לו בתפקיד ד"ר ג'ואן ווטסון: מלוות הפיכחות של הולמס. בעבר הייתה ווטסון כירורגית מצליחה, אך פרשה לאחר שחולה שבטיפולה מת בניתוח. השכלתה הרפואית מעניקה לה יתרון בסיוע להולמס בחקירותיו. היא נשכרת לעבוד עם הולמס על ידי אביו, במטרה לנסות ולסייע לבנו להישאר פיכח. לאחר זמן מה מסתיים חוזה העבודה שלה אתו, אולם היא מחליטה להישאר לצידו, בעודה משקרת וטוענת כי אביו החליט להאריך את תקופת עבודתה. הולמס מפתח אליה הערכה ולומד לבטוח בה לאחר שהיא תורמת רבות לחקירות שלו, אליהן היא מתלווה. ווטסון הופכת להיות תלמידה של שרלוק על מנת ללמוד את רזי המקצוע, ולאחר מכן שותפה מקצועית ובלשית פרטית בפני עצמה. איידן קווין בתפקיד קפטן תומאס "טומי" גרגסון: בעבר הצטלבו דרכיהם של הולמס וגרגסון, לאחר שגרגסון הוצב בסקוטלנד יארד, במטרה ללמוד ממטה הלוחמה בטרור שלהם. גרגסון אכן מחבב את הולמס והשניים רוחשים כבוד רב זה לזה, אם כי גרגסון מודה ששרלוק עשוי להיות לעיתים "קוץ בישבן". ג'ון מייקל היל בתפקיד הבלש מרקוס בל: בל משמש כעוזרו של קפטן גרגסון. בתחילה הוא מתנגד לקבל סיוע משרלוק אך הוא מבין כי יש לו יכולות יוצאות דופן והוא מסוגל לתרום באופן משמעותי לחקירות. במשך הזמן מתפתחת בין השניים הערכה הדדית. אופליה לוביבונד בתפקיד קיטי: בת החסות החדשה של שרלוק, היא ושרלוק עבדו בלונדון ביחד ולאחר מכאן היא עברה איתו לניו יורק. קיטי עוזרת לשרלוק עם המקרים ולומדת את שיטותיו. בתחילה היא וג'ואן ביחסים לא טובים ועם הזמן הן הופכות ל"חברות". נטלי דורמר בתפקיד איירין אדלר: אהובתו המיתולוגית של שרלוק, ונושא עיקרי בסדרה. ארבעה פרקים מוקדשים לה. כל פרק בסדרה הוא חקירה של מקרה רצח חדש, ללא תלות בין הפרקים מבחינה זו. נושאים מסוימים עולים ברבים מהפרקים, ויש בהם התפתחות מפרק לפרק: היחסים בין הולמס לווטסון. בפרקים הראשונים הוא מנסה להתחמק מעוּלה כ"מלוות הפיכחות" שלו. כאשר תפקידה זה מסתיים הולמס מזמין אותה להיות שותפה שלו, ומכשיר אותה לעבודה כבלשית. געגועיו של הולמס לאהובתו, איירין אדלר. המרדף אחר מוריארטי, המגיע לשיאו בשני פרקי הסיום של העונה הראשונה. מדיה וקבצים בנושא אלמנטרי בוויקישיתוף אתר האינטרנט הרשמי של אלמנטרי (באנגלית) אלמנטרי, ברשת החברתית פייסבוק אלמנטרי, ברשת החברתית אקס (טוויטר) אלמנטרי, ברשת החברתית אינסטגרם "אלמנטרי", במסד הנתונים הקולנועיים IMDb (באנגלית) "אלמנטרי", באתר נטפליקס "אלמנטרי", באתר Rotten Tomatoes (באנגלית) "אלמנטרי", באתר Metacritic (באנגלית) "אלמנטרי", באתר Hulu סדרות (באנגלית) "אלמנטרי", במסד הנתונים הקולנועיים KinoPoisk (ברוסית) אור בר שלום, עכבר העיר אונליין, אלמנטרי ידידי: השרלוק של בריטניה גדול יותר, באתר הארץ, 9 באוקטובר 2012 איתמר רייצס, "אלמנטרי": לא רעה בשביל סדרת נוסחה, באתר nrg‏, 6 בנובמבר 2014 דודי כספי‏, לוסי לו: מתפתחת ב"אלמנטרי" וחולמת על "המפץ הגדול", באתר וואלה, 10 בדצמבר 2014